text: РЕГЛАМЕНТ (ЕС) № 79/2014 НА КОМИСИЯТА
  от 29 януари 2014 година
  за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от бифеназат, хлорпрофам, есфенвалерат, флудиоксонил и тиобенкарб във или върху определени продукти
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 18, параграф 1, буква б) и член 49, параграф 2 от него,
  като има предвид, че:
  (1)
  Максимално допустимите граници на остатъчни вещества (МДГОВ) за бифеназат, хлорпрофам и есфенвалерат са установени в приложение II и в част Б от приложение III към Регламент (ЕС) № 396/2005. За флудиоксонил и тиобенкарб МДГОВ са определени в част А от приложение III към посочения регламент.
  (2)
  За бифеназат Европейският орган за безопасност на храните, наричан по-долу „Органът“, представи мотивирано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (2). Той предложи да се измени определянето на остатъчното вещество. Относно цитрусовите плодове, костилковите плодове, грозде, хмел, ягоди, домати, чушки, патладжани, пъпеши, дини, френско грозде (червено, черно и бяло), къпини и малини, след като представи становището, посочено в първото изречение, Органът представи допълнителни становища по отношение на МДГОВ (3) (4). Целесъобразно е тези становища да бъдат взети под внимание. За някои продукти Органът препоръча повишаване или запазване на съществуващите стойности на МДГОВ или определяне на стойности на МДГОВ, зададени от Органа. Той стигна до заключението, че по отношение на МДГОВ за ябълкови плодове, патладжани, фасул (пресен, без шушулките), грах (пресен, без шушулките) и леща (прясна) липсва информация и че е необходимо допълнително разглеждане от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, определени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.
  (3)
  За хлорпрофам Органът предостави мотивирано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (5). Той предложи да се измени определянето на остатъчното вещество. Той препоръча намаляване на МДГОВ за говеждо мляко, овче мляко и козе мляко. Той стигна до заключението, че по отношение на МДГОВ за картофи, целина, лук, дребен лук, маруля, цикория, аругула, рукола, спанак, цикория-витлуф, артишок, целина, копър, билкови настойки (изсушени цветове), подправки (плодове и дребни плодове), корени от цикория, птиче месо, мазнина от птици, черен дроб от домашни птици и птичи яйца липсва информация и че е необходимо допълнително разглеждане от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, определени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. За други продукти той препоръча запазване на съществуващите МДГОВ.
  (4)
  За есфенвалерат Органът предостави мотивирано становище относно съществуващите МДГОВ в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (6). Той предложи да се измени определянето на остатъчното вещество. Той препоръча намаляване на МДГОВ за зеле, ленено семе, рапично семе, синапено семе, вид кръстоцветни, захарно цвекло (корени), свине (месо, мазнина, черен дроб и бъбреци), едър рогат добитък (месо, черен дроб и бъбреци), овце (месо, черен дроб и бъбреци) и кози (месо, черен дроб и бъбреци). Той стигна до заключението, че по отношение на МДГОВ за бадеми, ябълки, круши, череши, сливи, ягоди, малини, моркови, хрян, корен от магданоз, репички, чесън, лук, чушки, кратункови с ядивна кора, пъпеши, сладка царевица, броколи, карфиол, брюкселско зеле, маруля, спанак, магданоз, праз, леща (суха), ечемични зърна, царевични зърна, овес, ръж, соргови зърна, пшенични зърна, подправки (семена), свине (месо, мазнина, черен дроб и бъбреци), едър рогат добитък (месо, мазнина, черен дроб и бъбреци), овце (месо, мазнина, черен дроб и бъбреци) и кози (месо, мазнина, черен дроб и бъбреци, както и за говеждо мляко, овче мляко, козе мляко липсва информация и че е необходимо допълнително разглеждане от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, определени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. За други продукти той препоръча запазване на съществуващите МДГОВ.
  (5)
  За флудиоксонил Органът предостави мотивирано становище относно съществуващите МДГОВ в съответствие с член 12, параграф 1 от Регламент (ЕО) № 396/2005 (7). Той предложи да се измени определянето на остатъчното вещество. По отношение на пресни тревисти растения, спанак и листа от цвекло, маруля, люцерна, кресон, цикория, аругула/рукола, листа и разсади от зелеви spp., целина, листа от целина, репички и кратункови с неядлива кора след като представи становището, посочено в първото изречение, Органът представи допълнителни становища по отношение на МДГОВ (8) (9), (10). Целесъобразно е тези становища да бъдат взети под внимание. Органът препоръча да бъдат намалени стойностите за МДГОВ за боровинки, френско грозде (червено, черно и бяло), плодове на бъз, цариградско грозде, киви, картофи, чесън, дребен лук, домати, чушки, патладжани, краставици, корнишони, тиквички, сладка царевица, люцерна, кресон, земен кресон, аругула, рукола, червен синап, листа и разсади от зелеви spp., цикория-витлуф, фасул (пресен, без шушулките), аспержи, копър, маково семе, слънчогледово семе, рапично семе, соя, памуково семе, ечемични зърна, елда на зърна, царевични зърна, просо на зърна, овесени зърна, оризови зърна, ръжени зърна, соргови зърна, пшенични зърна, захарно цвекло (корени), птиче месо, говеждо мляко, овче мляко и козе мляко. Той стигна до заключението, че по отношение на МДГОВ за ягоди, кратункови с неядлива кора, целина, едър рогат добитък (месо, мазнина, черен дроб и бъбреци), овце (месо, мазнина, черен дроб и бъбреци) и кози (месо, мазнина, черен дроб и бъбреци) липсва информация и че е необходимо допълнително разглеждане от службите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, определени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент. За други продукти Органът препоръча запазване на съществуващите МДГОВ.
  (6)
  За тиобенкарб Органът предостави мотивирано становище относно съществуващите МДГОВ в съответствие с член 12, параграф 1 от Регламент (ЕО) № 396/2005 (11). Той предложи да се измени определянето на остатъчното вещество.
  (7)
  Невключването на тиобенкарб в приложение I към Директива 91/414/ЕИО е предвидено в Решение 2008/934/ЕО на Комисията (12). Всички съществуващи разрешения за продукти за растителна защита, съдържащи активното вещество тиобенкарб, бяха отменени. Поради това в съответствие с член 17 от Регламент (ЕО) № 396/2005 във връзка с член 14, параграф 1, буква а) от същия регламент МДГОВ, определени за тези активни вещества в приложения II и III, следва да бъдат заличени. Тази мярка не следва да се прилага по отношение на МДГОВ, определени по Codex Alimentarius (CXL), основаващи се на употреба в трети държави, при условие че тези CXL са приемливи от гледна точка на безопасността на потребителите. Тя не следва да се прилага и в случаите, когато МДГОВ са специално определени като допустимост на вноса.
  (8)
  По отношение на продукти, за които няма нито уведомяване за съответните разрешения, нито допустимост на вноса на равнище на Съюза, нито МДГОВ по Codex, Органът стигна до заключението, че е необходимо допълнително разглеждане от страна на службите за управление на риска. Като се вземе предвид научно-техническият напредък, стойностите на МДГОВ за тези продукти следва да бъдат определени на конкретната граница на установяването или на МДГОВ по подразбиране в съответствие с член 18, параграф 1, буква б) от Регламент (ЕО) № 396/2005.
  (9)
  Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.
  (10)
  Поради това Регламент (ЕО) № 396/2005 следва да бъде съответно изменен.
  (11)
  Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти от хранително-вкусовата промишленост да се подготвят за спазването на новите изисквания, които ще произлязат от изменението на МДГОВ.
  (12)
  С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били законно произведени преди изменението на МДГОВ и за които информацията показва, че се поддържа високо равнище на защита на потребителите.
  (13)
  В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.
  (14)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Приложения II, III и V към Регламент (ЕО) № 396/2005 се изменят в съответствие с приложението към настоящия регламент.
  Член 2
  Вариантът на Регламент (ЕО) № 396/2005, преди да се внесат измененията с настоящия регламент, продължава да се прилага за продукти, които са били законно произведени преди 19 август 2014 г.
  Член 3
  Настоящият регламент влиза в сила на двадесетия ден след публикуването му в Официален вестник на Европейския съюз.
  Той се прилага от 19 август 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 29 януари 2014 година.